**Република Србија**

**Општина Житорађа**

**Изборна комисија за спровођење избора**

**за чланове месних заједница**

**Број: 013-13-246/2022**

**Датум: 29.04.2022. године**

**Житорађа**

На основу члана 5. став 7. Упутства за спровођење избора за савете месних заједница на територији општине Житорађа број 013-13-238/2022 од 20.04.2022. године, Изборна комисија за спровођење избора за чланове савета месних заједница на територији општине Житорађа, на седници одржаној 29. априла 2022. године, донела је

**У П У Т СТ В О**

**за предлагање лица у бирачке комисије за спровођење избора за чланове савета месних заједница на територији општине Житорађа**

Члан 1.

 Овим упутством ближе се уређује поступак предлагања лица у бирачке комисије за спровођење гласања на изборима за чланове савета месних заједница на територији општине Житорађа.

Члан 2.

 Бирачку комисију чине председник, два члана, заменик председника и два заменика члана (у даљем тексту: чланови бирачке комисије).

Члан 3.

 У бирачку комисију може да буде предложено само оно лице које има изборно право и које није члан савета месне заједнице, нити кандидат за члана савета месне заједнице.

 Када овлашћени предлагачи предлажу лица у бирачке комисије, треба да воде рачуна о уравнотеженој заступњености полова и потреби да укључе особе са инвалидидетом у спровођење изборног поступка.

 Предлог за именовање лица у бирачку комисију садржи име и презиме, ЈМБГ, место и адресу пребивалишта, број телефона и адресу за пријем електронске поште предложеног лица и означење овлашћеног предлагача.

 У предлогу за именовање лица у бирачке комисије мора да буде наведено да су сва предложена лица обавештена о обавези да општинској управи доставе податке о текућим рачунима на које ће се вршити исплата накнаде за рад у бирачким одборима, у складу са посебном одлуком Комисије.

Члан 4.

 Предлог за именовање лица у бирачку комисију може се поднети најкасније петнаест дана пре дана гласања.

 Чланови и заменици чланова бирачких одбора именују се најкасније десет дана пре дана гласања.

Члан 5.

 Проверу да ли лица предложена у бирачке комисије имају изборно право врши Изборна комисија преко Општинске управе.

 Ако неко предложено лице нема изборно право, Изборна комисија обавештава о томе лице које је поднело предлог, које има право предлагања другог лица, све до истека рока за подношење предлога за именовање лица у бирачку комисију.

Члан 6.

 Једно лице не може да буде именовано у две бирачке комисије за спровођење избора.

 Ако је једно лице предложено у две или више бирачке комисије или од стране два или више предлагача, Изборна комисија о томе обавештава лице које је поднело каснији предлог и које до истека рока за достављање предлога за именовање лица у бирачке комисије може да достави предлог новог члана бирачке комисије.

Члан 7.

 Чланови бирачких комисија именују се на предлог одборничких група у Скупштини општине Житорађа, сразмерно њиховој заступљености у укупном броју одборника који припадају одборничким групама.

 Ниједна одборничка група не може да предложи више од половине чланова бирачке комисије.

 Одборничка група која има више од половине одборника предлаже председника и заменика председника.

Одборничке групе које не припадају скупштинској већини предлажу једног члана и заменика члана.

 Одборничком групом у смислу предлагања чланова бирачких комисија сматра се и одборник појединац или група одборника која броји мање од оног броја одборника који је потребан за образовање одборничке групе:

1. ако су сви ти одборници изабрани са исте изборне листе;
2. ако изборна листа на којој су изабрани није освојила онолико мандата колико је потребно за образовање одборничке групе;
3. ако нико од њих није приступио некој одборничкој групи;
4. ако су сви ти одборници потписали предлог за именовање члана, односно заменика члана бирачке комисије.

Члан 8.

 Предлог за именовање чланова бирачких комисија одборничка група сачињава у складу са објављеним распоредом места и на обрасцу МЗБК-1/2022, који је саставни део овог упутства.

 Када предлаже кандидата за председника и заменика председника бирачке комисије, одборничка група, по могућству, даје предност лицу које је прошло обуку за рад у бирачком одбору и има искуству у спровођењу избора.

Члан 9.

 Предлог за именовање чланова бирачких комисија одборничка група доставља Изборној комисији.

 Предлог за именовање чланова бирачких комисија подноси председник одборничке групе или лице које он за то овласти.

 Председник одборничке групе дужан је да Комисији најкасније 20 дана пре дана гласања достави списак лица која су овлашћена да поднесу предлог за именовање чланова бирачких комисија.

 За свако лице које је овлашћено да поднесе предлог за именовање чланова бирачких комисија наводи се: име и презиме, ЈМБГ, место и адреса пребивалишта, број мобилног телефона и назив месне заједнице за коју се издаје овлашћење.

 Једно лице може да буде овлашћено за више месних заједница.

 Ако одборничка група не достави благовремено предлог за именовање члана бирачке комисије, изборна комисија у бирачку комисију именује лице које предложи начелник општинске управе.

 Када предлаже члана бирачке комисије, начелник општинске управе, по могућности, даје предност лицу које је прошло обуку за рад у бирачком одбору и има искуство у спровођењу избора.

Члан 10.

 Ово упутство ступа на снагу даном доношења, а објављује се у „Службеном листу града Ниша“ и на веб-презентацији општине Житорађа.

 ПРЕДСЕДНИК

Милена Јовановић